Diari Oficial de la Generalitat Valenciana


Sumari del DOGV 6752, del 12-04-2012 (2012/3549)

RESOLUCIÓ de 27 de març de 2012, de la Conselleria de Turisme, Cultura i Esport, per la qual s'aproven les taules de valoració documental que han rebut el dictamen favorable de la Junta Qualificadora de Documents Administratius.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6752

Data del DOGV
:   12-04-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/3549


Data del document
:   27-03-2012

Organisme emissor
:   Conselleria de Turisme, Cultura i Esport

Tipus de document
:   Resolució

RESOLUCIÓ de 27 de març de 2012, de la Conselleria de Turisme, Cultura i Esport, per la qual s'aproven les taules de valoració documental que han rebut el dictamen favorable de la Junta Qualificadora de Documents Administratius. [2012/3549]  
La Llei 4/1998, d'11 de juny, de la Generalitat, del Patrimoni Cultural Valencià, va crear, per l'article 85, la Junta Qualificadora de Documents Administratius, a la qual correspon l'estudi i el dictamen de les qüestions relatives a la qualificació, la utilització, la integració en els arxius, l'exclusió d'estos i la inutilitat administrativa dels documents. D'altra banda, en l'article 84.1 de la mateixa llei s'establix que reglamentàriament es determinaran el termini de vigència administrativa i la resta de normes relatives a la circulació, conservació i qualificació dels documents de les distintes administracions de la Comunitat Valenciana, així com a la destrucció dels no reservats a la seua conservació permanent.  
Posteriorment, la Llei 3/2005, de 15 de juny, de la Generalitat, d'Arxius, va determinar en l'article 11 la composició i les principals funcions de l'esmentada Junta Qualificadora de Documents Administratius.  
  
Finalment, i com a desplegament de la normativa anterior, es va publicar el Decret 189/2005, de 2 de desembre, del Consell de la Generalitat, pel qual es regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics. En el dit decret s'establix, en l'article 17.1, que les propostes de taules de valoració documental sobre les quals haja emés un informe favorable la Junta Qualificadora de Documents Administratius seran aprovades per mitjà d'una resolució del conseller competent en matèria de cultura.  
En la sessió celebrada el dia 7 de març de 2012, la Junta Qualificadora de Documents Administratius va estudiar les propostes de taules de valoració documental presentades per les corresponents comissions de valoració documental.  
En conseqüència, fent ús de les facultats que em conferix l'article 28.e) de la Llei de 30 de desembre de 1983, de la Generalitat, de Govern Valencià, resolc:  
  
Primer  
Aprovar i fer públiques les taules de valoració documental presentades per les diferents comissions de Valoració Documental de l'Administració que han obtingut l'informe favorable de la Junta Qualificadora de Documents Administratius en la sessió celebrada el dia 7 de març de 2012.  
- Codi 00219. Informes de fiscalització del compte general d'entitats locals.  
- Codi 00084. Presa de mostres reglamentària i indicativa (COIMUE).  
- Codi 00923. Reclamacions en matèria de consum (CORECL).  
  
- Codi 00261. Autoritzacions d'establiments d'òptica.  
- Codi 00029. Autoritzacions d'establiments de venda amb adaptació individualitzada de productes sanitaris.  
El resum de les taules de valoració documental aprovades figura com a annex a la present resolució.  
  
Segon  
D'acord amb el que preveu l'article 57.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la present resolució tindrà efectes plens als tres mesos de ser publicada en el Diari Oficial de la Comunitat Valenciana, i estarà condicionada, en tot cas, al fet que durant este termini de temps no hi haja constància de la interposició de cap recurs.  
  
Contra la present resolució, que posa fi a la via administrativa, de conformitat amb allò que disposa l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà del dia en què es publique la present resolució, de conformitat amb el que establixen els articles 10 i 46 de la Llei 29/1998, de 13 de juny, Reguladora de la Jurisdicció Contenciosa Administrativa.  
En tot cas, les institucions i els organismes afectats no podran eliminar la documentació fins que la resolució, cas de ser impugnada, adquirisca fermesa legal.  
  
València, 27 de març de 2012.- La consellera de Turisme, Cultura i Esport: Lola Johnson Sastre.  
  
  
ANNEX  
Codi: 00639  
Sèrie documental: Informes de fiscalització del compte general d'entitats locals  
Òrgan productor: Sindicatura de Comptes  
Funció: Les funcions administratives es poden classificar en tres grups:  
a) L'exigència del compliment de l'obligació de retre comptes de les entitats locals. Per a això, es recorda a les entitats locals per escrit l'obligació de retre comptes i s'efectuen els requeriments reiteratius a les entitats no complidores.  
b) Examen dels comptes per a detectar les inconsistències dels comptes de les entitats locals. Si no accepta la justificació de la incidència, l'entitat local és requerida per a la seua esmena.  
c) L'elaboració de l'informe a fi d'analitzar el sector públic local. Així mateix, es confecciona un resum per entitat dels estats financers més importants.  
Data del dictamen: 7 de març de 2012  
Dictamen: Conservació permanent de la documentació en paper i en format electrònic.  
Es transferirà a l'arxiu central en concloure l'expedient. Després de romandre allí un any, es transferirà a l'arxiu intermedi on romandrà durant vint-i-cinc anys més amb accés restringit i a partir dels vint-i-cinc anys, la documentació es transferirà a l'Arxiu Històric de la Comunitat Valenciana.  
  
Codi: 00426  
Sèrie documental: Presa de mostres reglamentària i indicativa (COIMUE)  
Òrgan productor: Conselleria d'Economia, Indústria i Comerç / Servicis territorials de Comerç i Consum d'Alacant, Castelló i València / Unitat d'Inspecció  
Funció: Vigilància i control d'etiquetatge i seguretat de qualsevol producte de consum (aliments, joguets, productes elèctrics, industrials, electrodomèstics, combustibles, calçat, material escolar, esportiu, tèxtils,...).   
Data del dictamen: 7 de març de 2012  
Dictamen: Eliminació total als tres anys exceptuant aquells expedients que tinguen interposat qualsevol recurs. Es conservarà un exemplar de cada any, de cada tipus de formulari i de cada servici territorial que s'utilitze com a mostra de la sèrie documental.  
  
Codi: 00986  
Sèrie documental: Reclamacions en matèria de consum (CORECL)  
Òrgan productor: Conselleria d'Economia, Indústria i Comerç / Direcció General de Comerç i Consum  
Funció: Tramitació de reclamacions en matèria de consum presentades davant dels servicis territorials de Comerç i Consum.  
Data del dictamen: 7 de març de 2012  
Dictamen: Eliminació parcial als cinc anys. Es conservarà un any sencer de documentació de cada deu anys i es triaran els anys acabats en zero, a més d'un expedient de cada any i de cada tipus de formulari que s'utilitze com a mostra de la sèrie documental.  
Als cinc anys es transferirà a l'Arxiu Històric de la Comunitat Valenciana.  
  
Codi: 00288  
Sèrie documental: Autoritzacions d'establiments d'òptica  
Òrgan productor: Conselleria de Sanitat / Direcció General de Farmàcia i Productes Sanitaris / Servici d'Ordenació i Control del Medicament / Secció de Productes Sanitaris  
Funció: Tramitar l'autorització administrativa d'obertura, modificació, ampliació, trasllat, canvi de titularitat i cessament dels establiments d'òptica de la Comunitat Valenciana.  
Data del dictamen: 7 de març de 2012  
Dictamen: Eliminació total als cinc anys una vegada haja cessat l'activitat. Es conservarà un exemplar de cada any i de cada tipus de formulari que s'utilitze com a mostra de la sèrie documental.  
  
Codi: 00400  
Sèrie documental: Autoritzacions d'establiments de venda amb adaptació individualitzada de productes sanitaris  
Òrgan productor: Conselleria de Sanitat / Direcció General de Farmàcia i Productes Sanitaris / Servici d'ordenació i Control del Medicament / Secció de Productes Sanitaris  
Funció: Tramitar els expedients de sol·licitud d'autorització de llicències d'obertura, funcionament, ampliació, modificació, trasllat i cessament d'establiments de venda amb adaptació individualitzada de productes sanitaris.  
Data del dictamen: 7 de març de 2012  
Dictamen: Eliminació total als cinc anys una vegada haja cessat l'activitat. Es conservarà un exemplar de cada any i de cada tipus de formulari que s'utilitze com a mostra de la sèrie documental.